## Rješenje Ustavnog suda Republike Hrvatske broj:U-VIIA-4638/2005 od 29. studenoga 2005.

### NN 143/2005 (5.12.2005.), Rješenje Ustavnog suda Republike Hrvatske broj:U-VIIA-4638/2005 od 29. studenoga 2005.

# USTAVNI SUD REPUBLIKE HRVATSKE

**2711**

Ustavni sud Republike Hrvatske, u I. Vijeću za
rješavanje izbornih sporova, u sastavu sudac Nevenka Šernhorst, predsjednik Vijeća, te suci Željko Potočnjak i Milan Vuković,
članovi Vijeća, rješavajući u izbornom sporu o žalbi za zaštitu izbornog prava
Hrvatske narodne stranke, Podružnice Barilović,
Ogranka Barilovački Leskovac,
na sjednici održanoj 29. studenoga 2005., jednoglasno je donio

## RJEŠENJE

I. Odbacuje se žalba Hrvatske narodne stranke,
Podružnice Barilović, Ogranka Barilovački
Leskovac zbog nenadležnosti.

II. Ovo rješenje objavit će se u »Narodnim
novinama«.

```
Obrazloženje
```

```

```

1. Žalbom za zaštitu izbornog prava Hrvatska
narodna stranka, Podružnica Barilović, Ogranak Barilovački Leskovac osporava
rješenje Općinskog izbornog povjerenstva Općine Barilović
klasa: 013-03/05-01/01, ur.broj: 2133/06-01/05-02 od 21. studenoga 2005., kojim
je odbijen prigovor podnositelja zbog nepravilnosti u provedbi izbora za Vijeće
Mjesnog odbora Barilovački Leskovac
kao neosnovan.

Ustavni sud Republike Hrvatske nije nadležan za
rješavanje žalbi podnesenih u svezi s izborima za vijeća mjesnih odbora.

2. Prema odredbama članka 57. Zakona o lokalnoj
i područnoj (regionalnoj) samoupravi (»Narodne novine«, broj 33/01.), mjesni
odbor osniva se statutom jedinice lokalne samouprave kao oblik neposrednog
sudjelovanja građana u odlučivanju o lokalnim poslovima od neposrednog i
svakodnevnog utjecaja na život i rad građana.

Člankom 61. navedenog Zakona, tijela mjesnog
odbora su vijeće mjesnog odbora i predsjednik vijeća mjesnog odbora. Vijeće
mjesnog odbora biraju građani s područja mjesnog odbora, koji imaju biračko
pravo, neposredno i tajnim glasovanjem, a na postupak izbora shodno se
primjenjuju odredbe zakona kojim se uređuje izbor članova predstavničkih tijela
jedinica lokalne samouprave.

3. Prema članku 128. alineji 9. Ustava, Ustavni
sud nadzire ustavnost i zakonitost izbora i državnog referenduma i rješava
izborne sporove koji nisu u djelokrugu sudova. Dakle, nadležnost Ustavnog suda
propisana je Ustavom i odredbama Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
prema čijim odredbama Ustavni sud nije nadležan pružati ustavnosudsku zaštitu u
postupku izbora za vijeća mjesnih odbora.

Slijedom navedenog, Ustavni sud napominje da se
odredbe Zakona o izboru članova predstavničkih tijela jedinica lokalne i
područne (regionalne) samouprave (»Narodne novine«, broj 33/01., 10/02. –
odluka Ustavnog suda Republike Hrvatske broj: U-I-39/2002 od 23. siječnja
2002., 45/03., 43/04. – odluka Ustavnog suda Republike Hrvatske broj:
U-I-2494/2002 od 24. ožujka 2004., 40/05. i 44/05. – pročišćeni tekst) shodno
primjenjuju na postupak izbora za vijeća mjesnih odbora, a ne na ustavnosudsku
zaštitu.

4. Prema odredbi članka 32. Ustavnog zakona o
Ustavnom sudu Republike Hrvatske, Ustavni sud će odbaciti podnesak ako nije
nadležan za odlučivanje.

Slijedom izloženog, a po utvrđenju nenadležnosti
Ustavnog suda za postupanje u konkretnom slučaju, na temelju odredbe članka 32.
u vezi s odredbom članka 91. Ustavnog zakona o Ustavnom sudu Republike
Hrvatske, riješeno je kao u izreci.

5. Rješenje o objavi temelji se na odredbi
članka 29. stavka 1. Ustavnog zakona o Ustavnom sudu Republike Hrvatske.

Broj: U-VIIA-4638/2005

Zagreb, 29. studenoga 2005.

USTAVNI SUD REPUBLIKE HRVATSKE

Predsjednik Vijeća

**mr****. sc. Nevenka Šernhorst**, v. r.

Rješenje, NN 143/2005-2711